SKRIFTLIG FORESPØRGSEL E-0831/01

af Mihail Papayannakis (GUE/NGL) til Kommissionen

(20. marts 2001)

Om: Giftigt affald i Patras havn

100 tons farligt flydende giftigt affald fra den græske våbenindustri blev den 23. januar 2001 blokeret på Patras havneområde, fordi havnekomitéen og Patras centrale havnemyndigheder forståeligt nok ikke ville tillade ladning af det giftige affald, fordi de infrastrukturer, der var nødvendige for den konkrete procedure, manglede.

Det giftige affald skulle via Italien have været sendt til et destrueringsanlæg i Tyskland. Det bør bemærkes, at stedet, hvor dette giftige affald skulle deponeres, stadigvæk er ukendt.

Under henvisning til, at

- overførsel af giftigt affald ifølge pålidelige oplysninger også tidligere har fundet sted, uden at de forudsætninger og sikkerhedsforanstaltninger, som den gældende lovgivning foreskriver, har været opfyldt,

- Patras havn ikke råder over tilstrækkelige havnefaciliteter til modtagelse og viderebefordring af giftigt affald med det resultat, at ethvert forsøg på ladning af den slags materiale vil indebære risici for folkesundheden og miljøet,

- Kommissionens beslutning 94/774/EF(1) om overvågning af og kontrol med overførsel af affald inden for Fællesskabet foreskriver, at der skal findes et standardledsagedokument, der skal anvendes i forbindelse med anmeldelse og ledsagelse af overførsler af affald som omhandlet i forordning (EØF) nr. 259/93(2), og at

- Grækenland overtræder fællesskabslovgivningen vedrørende bortskaffelse og behandling af affald,

bedes Kommissionen besvare følgende:

1. Hvor deponeres det farlige affald i Grækenland?

2. Hvor oparbejdes det (de ansvarlige græske myndigheder har erklæret, at der er blevet oparbejdet 95 760 tons i Grækenland, selv om landet ikke råder over anlæg til oparbejdning af affald),

3. Hvor mange overførsler af giftigt affald har der fundet sted, i hvilke perioder og i hvor store mængder? Overholdes fællesskabsforskrifterne i forbindelse med disse overførsler?

4. Hvilke foranstaltninger agter Kommissionen at træffe med henblik på effektivt at imødegå den nuværende situation, der er opstået ved, at det giftige affald fortsat befinder sig i Patras havn, samt med henblik på at undgå lignende problemer i fremtiden?

(1) EFT L 310 af 3.12.1994, s. 70.

(2) EFT L 30 af 6.2.1993, s. 1.

Svar afgivet på Kommissionens vegne af Margot Wallström

(6. juni 2001)

På grundlag af det ærede medlems oplysninger ser det ud til, at forsendelsen fra Grækenland til Tyskland (via Italien) af det pågældende affald ikke har fundet sted, da det blev hindret i at forlade Patras havn på grund af manglende faciliteter til proceduren. I betragtning af dette, ser det ud til, at Rådets forordning (EØF) nr. 259/93 af 1. februar 1993 om overvågning af og kontrol med overførsel af affald inden for, til og fra Det Europæiske Fællesskab(1) ikke er relevant på dette stadium.

Hvad angår oplagring af flydende giftigt affald har Kommissionen ingen oplysninger om, hvor det befinder sig, eller hvordan det forvaltes, da der ikke i henhold til EF-systemet for affaldsforvaltning er nogen forpligtelse til at informere Kommissionen om alle enkelttilfælde.

Det er medlemsstaternes rolle at sikre korrekt gennemførelse af deres forpligtelser i henhold til EF-ret, navnlig vedrørende miljømæssig bæredygtig forvaltning af deres affald, således som det foreskrives i henhold til affaldsdirektivet, Rådets direktiv 91/156/EØF af 18. marts 1991 om ændring af direktiv 75/442/EØF om affald(2).

Hvis det viser sig, at Grækenland ikke overholder denne forpligtelse (og der er behov for flere oplysninger og beviser for at etablere dette) står det det ærede medlem eller enhver anden person frit for at indsende en klage til Kommissionen.

(1) EFT L 30 af 6.2.1993.

(2) EFT L 78 af 26.3.1991.